02021D0626 — GA — 23.10.2022 — 001.001

Is áis doiciméadúcháin amháin an téacs seo agus níl aon éifeacht dhlíthiúil aige. Ní ghabhann institiúidí an Aontais aon dliteanas orthu féin i leith inneachar an téacs. Is iad na leaganacha de na gníomhartha a foilsíodh in Iris Oifigiúil an Aontais Eorpaigh agus atá ar fáil ar an suíomh gréasáin EUR-Lex na leaganacha barántúla de na gníomhartha ábhartha, brollach an téacs san áireamh. Is féidir teacht ar na téacsanna oifigiúla sin ach na naisc atá leabaithe sa doiciméad seo a bhrú

Arna leasú le:









▼B

CINNEADH CUR CHUN FEIDHME (AE) 2021/626 ÓN gCOIMISIÚN

an 14 Aibreán 2021

lena ndéantar Tairseach InvestEU a bhunú agus a shonraíochtaí teicniúla a leagan amach







Airteagal 1

Bunaítear Tairseach InvestEU. Le Tairseach InvestEU, déanfar na sonraíochtaí teicniúla a leagtar amach san Iarscríbhinn a chomhlíonadh.

Airteagal 2

Le háireamh na dtionscadal i dTairseach InvestEU, déanfar na critéir iontrála seo a leanas a chomhlíonadh:

(a) beidh méid nach ísle ná EUR 500 000 sa tionscadal (nó sa chlár, más tacar de thionscadail bheaga atá ann), i dtéarmaí na n-infheistíochtaí atá de dhíth;

(b) tiocfaidh an tionscadal faoi na réimsí atá incháilithe le haghaidh oibríochtaí maoiniúcháin agus infheistíochta mar a leagtar amach in Iarscríbhinn II a ghabhann le Rialachán (AE) 2021/523;

(c) ní dhéanfar an tionscnóir a eisiamh ó chonarthaí a mhaoinítear le buiséad an Aontais ná ní ghearrfar smachtbhanna air i ngeall ar mhí-iompar gairmiúil tromchúiseach, ar ghníomhaíochtaí coiriúla, ná ar easnaimh shuntasacha i gcomhlíonadh a oibleagáidí faoi Rialachán 2018/1046 (AE, Euratom) ó Pharlaimint na hEorpa agus ón gComhairle ( 1 );

(d) ní gníomhaíochtaí eisiata a bheidh sa tionscadal mar a leagtar amach i bpointe B d’Iarscríbhinn V a ghabhann le Rialachán (AE) 2021/523;

▼M1

(e) beidh an tionscadal lonnaithe san Aontas, i Stát de chuid Chomhlachas Saorthrádála na hEorpa (CSTE) nó i dtír nó i gcríoch thar lear atá nasctha le Ballstát mar a leagtar amach in Iarscríbhinn II a ghabhann leis an gConradh. I gcás tionscadal trasteorann, déanfar an phríomhchuid de chur chun feidhme an tionscadail san Aontas, i Stáit CSTE nó i dtír nó i gcríoch thar lear atá nasctha le Ballstát mar a leagtar amach in Iarscríbhinn II a ghabhann leis an gConradh;

▼B

(f) ní bheidh rioscaí clú i gceist don Choimisiún leis an tionscadal;

▼M1

(g) cuireadh tús le cur chun feidhme an tionscadail cheana nó tá coinne leis go dtosóidh sé laistigh de 3 bliana ón dáta a cuireadh faoi bhráid Thairseach InvestEU é;

▼B

(h) tabharfar tuairisc shoiléir san iarratas tionscadail gur tionscadal infheistíochta atá ann agus beidh an fhaisnéis a thabharfar ann cruinn agus sonrófar inti an méid maoiniúcháin is gá chun an tionscadal a dhéanamh; agus

(i) beidh an tionscadal ag luí le dlí agus beartais an Aontais.

Airteagal 3

Ní ghearrfar aon táille próiseála iarratais as tionscadal a áireamh i dTairseach InvestEU.

Airteagal 4

Tiocfaidh an Cinneadh seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh.









IARSCRÍBHINN

SONRAÍOCHTAÍ TEICNIÚLA THAIRSEACH INVESTEU

1. Tuairisc ghinearálta

Is éard a bheidh i dTairseach InvestEU bunachar sonraí tionscadal a mbeidh rochtain éasca air agus a bheidh furasta le húsáid, lena soláthrófar faisnéis ábhartha maidir le gach tionscadal, lena gcuirfear bealach ar fáil do thionscnóirí tionscadal chun tionscadail a bhfuil siad ag iarraidh maoiniú ina leith a chur os comhair infheisteoirí, lena n-áirítear deontóirí agus daonchairde. Cuirfear faisnéis mhionsonraithe ar fáil d’úsáideoirí cláraithe amháin.

Ní hionann tionscadal a fhoilsiú ar Thairseach InvestEU agus a fhormhuiniú ag an gCoimisiún. Ní dochar áireamh tionscadal i dTairseach InvestEU do chinntí maidir leis na tionscadail deiridh a roghnófar chun tacaíocht a fháil faoi Rialachán (AE) 2021/523, faoi aon ionstraim eile de chuid an Aontais, agus beidh sé gan dochar do chinntí maidir le cistiú poiblí.

Is iad seo a leanas na príomh-chomhpháirteanna a bheidh i dTairseach InvestEU:

(1) tairseach phoiblí: cuid de shuíomh gréasáin an chláir InvestEU ina mbeidh faisnéis atá ar fáil go poiblí, lena n-áirítear: — léarscáil na dtionscadal (léarscáil a bheidh idirghníomhach le haghaidh úsáideoirí cláraithe); agus — eolaire na dtionscadal arna ghrúpáil de réir tíortha, earnálacha agus critéir ábhartha eile (taispeánfar mar chártaí é);

(2) ardán ar líne le haghaidh úsáideoirí cláraithe (“oifig thosaigh”): cuid de Chóras Faisnéis Bainistíochta InvestEU lenar féidir úsáideoirí (lena n-áirítear tionscnóirí tionscadail agus infheisteoirí) a chlárú agus lena soláthraítear faisnéis mhionsonraithe, amhail: — bunachar sonraí ina mbeidh cur i láthair mionsonraithe ar thionscadail (faisnéis achomair struchtúrtha faoi thionscadail aonair) ar fáil d’úsáideoirí cláraithe amháin; agus — réimsí sonracha le haghaidh tionscnóirí tionscadail agus infheisteoirí chun a chur ar a gcumas tionscadail ar líne a chur isteach lena bhfoilsiú ar Thairseach InvestEU agus chun athbhreithniú a dhéanamh ar thionscadail fhoilsithe;

(3) ardán inmheánach (“cúloifig”): cuid de Chóras Faisnéis Bainistíochta InvestEU a bheidh in úsáid ag seirbhísí an Choimisiúin chun críoch scagtha agus bainistithe.

2. Tairseach InvestEU a bhainistiú

Déanfaidh an Coimisiún Tairseach InvestEU a bhainistiú. Is iad na tionscnóirí tionscadail, i.e. eintitis dhlíthiúla phríobháideacha agus phoiblí, a ghinfidh inneachar na Tairsí. Féadfar tacú leis an Tairseach trí imeachtaí spriocdhírithe.

Rannpháirtíocht na dtionscnóirí tionscadail agus na n-úsáideoirí eile arna gclárú ar shuíomh gréasáin Thairseach InvestEU, beidh sí faoi réir ghlacadh na dtionscnóirí agus na n-úsáideoirí leis na Téarmaí agus Coinníollacha a mbeidh sé d’aidhm acu cáilíocht na faisnéise foilsithe a fhaightear ó thionscnóirí tionscadail a áirithiú agus a chur in iúl go soiléir san am céanna nach ráthaíonn an Coimisiún cruinneas na faisnéise foilsithe agus nach féidir dliteanas a chur air i leith aon éilimh bunaithe ar fhoilsiú an tionscadail.

Le séanadh, cuirfear in iúl d’úsáideoirí an tsuímh ghréasáin nach féidir leis an gCoimisiún a ráthú i leith na faisnéise a fhoilsítear go mbeidh sí cruinn agus nach mór d’infheisteoirí ionchasacha a ndícheall cuí féin a dhéanamh, lena n-áirítear maidir le gnéithe airgeadais agus aon ghné eile atá ábhartha dá gcinneadh i dtaobh infheistíocht a dhéanamh i dtionscadal.

Leagfar amach forléargas ar sheirbhísí comhairleacha poiblí ar an leibhéal náisiúnta. Na tionscadail a chomhlíonann na coinníollacha a leagtar amach in Airteagal 2, déanfaidh an Coimisiún iad a tharchur chuig na comhpháirtithe cur chun feidhme ábhartha. I gcás inarb iomchuí agus i gcás inarb ann do thionscnamh comhairleach, déanfaidh an Coimisiún na tionscadail sin a tharchur chuig Mol Comhairleach InvestEU freisin.

3. Scagadh an tionscadail

Is iad seirbhísí an Choimisiúin a thabharfaidh scagadh an tionscadail i gcrích ar bhonn na gcritéar iontrála a leagtar amach in Airteagal 2. Roinnt gnéithe teicniúla den phróiseas bailíochtaithe, amhail fíorú chéannacht na dtionscnóirí tionscadail, féadfar iad a sheachfhoinsiú chuig tríú páirtithe. Iarrfar ar na Ballstáit pointe teagmhála amháin nó níos mó a cheapadh chun scagadh a dhéanamh ar thionscadail a bhfuil impleachtaí iarbhír agus díreacha slándála ag baint leo, go háirithe in earnálacha an spáis, na cosanta agus na cibearshlándála. Rachfar i gcomhairle leis an gCóras Luathbhraite agus Eisiaimh (EDES) de réir mar is iomchuí.

Diúltófar faisnéis arna tíolacadh ag tionscnóirí a fhoilsiú más rud é go bhfuil an fhaisnéis míchruinn nó mura gcomhlíontar leis an tionscadal na ceanglais a leagtar amach in Airteagal 2.

Bainfear an fhaisnéis maidir le tionscadal de Thairseach InvestEU más rud é nach ndearna an tionscnóir tionscadail í a nuashonrú le 3 bliana.